HU Az Európai Unió Hivatalos Lapja L 280/2

A BIZOTTSÁG (EU) 2015/1910 RENDELETE

(2015. október 21.)

a 396/2005/EK európai parlamenti és tanácsi rendelet III. és V. mellékletének a bizonyos termékekben, illetve azok felületén található guazatin maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 18. cikke (1) bekezdésének b) pontjára, valamint 49. cikkének (2) bekezdésére,

mivel:

(1) A guazatin tekintetében a 396/2005/EK rendelet III. mellékletének A. része maradékanyag-határértékeket (MRL-eket) állapított meg.

(2) A guazatin tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet (2) 12. cikke (1) bekezdésének megfelelően indokolással ellátott véleményt adott ki. Valamennyi, hatóanyagként guazatint tartalmazó növényvédő szerre vonatkozó érvényes engedély visszavonásra került. Uniós szinten nem jelentettek behozatali tűréshatárt, és a Codex Alimentarius Bizottság által megállapított MRL-ek sem állnak rendelkezésre. A fogyasztói kockázatértékelés során használható, a konkrét helyes mezőgazdasági gyakorlatokra vonatkozó információk hiányában a Hatóság arra a következtetésre jutott, hogy a 0,05 mg/kg érték kielégítő védelmi szintet biztosít az európai fogyasztók számára. Ezért helyénvaló ezeket az MRL-eket az adott meghatározási határnak megfelelő értéken megállapítani. Indokolt a maradékanyag meghatározásának módosítása is.

(3) Továbbá Belgium jelezte, hogy a guazatin grapefruitra és narancsra vonatkozó, jelenleg érvényben lévő MRL-jei fogyasztóvédelmi szempontból aggályosak lehetnek. Különösen az akut fogyasztói kockázatot nem lehetett kizárni még pontosított kockázatértékelés mellett sem, figyelembe véve a feldolgozási tényezőt a citrusfélék esetében. Az Európai Bizottság és a Növények, Állatok, Élelmiszerek és Takarmányok Állandó Bizottságában részt vevő tagállamok megfelelő kockázatkezelési döntésnek vélték az MRL-ek olyan szintre történő csökkentését, amely bizonyítottan biztonságos az európai fogyasztók számára.

(4) A 396/2005/EK rendelet 6. cikke (2) és (4) bekezdésének megfelelően kérelmet nyújtottak be a guazatin citrusfélék esetében történő alkalmazására vonatkozóan. A 396/2005/EK rendelet 8. cikkének megfelelően az érintett tagállam értékelte a fent említett kérelmet, majd az értékelő jelentést továbbították a Bizottságnak. A Hatóság megvizsgálta a kérelmet és az értékelő jelentést, különösen a fogyasztókat és adott esetben az állatokat érintő kockázatokat, és a javasolt MRL-ekről indokolással ellátott véleményt (3) adott ki. Ezt a véleményt továbbította a Bizottságnak és a tagállamoknak, valamint hozzáférhetővé tette a nyilvánosság számára. Véleményében arra a következtetésre jutott, hogy nem ajánlja a javasolt MRL-ek megállapítását, mivel a rendelkezésre álló adatok mennyisége nem elegendő az európai fogyasztókat érintő kockázat kizárásához.

(5) A kérelmező a 396/2005/EK rendelet 13. cikkének értelmében a Hatóság indokolással ellátott véleményének közigazgatási felülvizsgálatát kérte. A felülvizsgálat során megállapítást nyert, hogy a Hatóság nem követett el jelentős tévedést vagy értékelési hibát.

(6) A Hatóság indokolással ellátott véleményei alapján és a tárgy szempontjából lényeges tényezőket figyelembe véve az MRL-ekkel kapcsolatos megfelelő módosítások megfelelnek a 396/2005/EK rendelet 14. cikkének (2) bekezdésében megfogalmazott követelményeknek.

(7) Az 396/2005/EK rendeletet ezért ennek megfelelően módosítani kell.

(8) A termékek zavartalan forgalmazása, feldolgozása és fogyasztása érdekében a rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően a jogszabályi előírások betartása mellett állítottak elő, valamint azokra, amelyekkel kapcsolatban igazolt, hogy a fogyasztók magas szintű védelme továbbra is biztosított.

(9) Az e rendelet értelmében meghozott átmeneti intézkedésnek figyelembe kell vennie a grapefruitra és a narancsra vonatkozó érvényben lévő guazatin MRL-ekkel kapcsolatos fogyasztóvédelmi aggályokat.

(10) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-ipari vállalkozások felkészülhessenek az MRL-ek módosításából fakadó új követelmények teljesítésére.

(11) Az új MRL-ek kapcsán – a Kereskedelmi Világszervezeten keresztül – kikérték az Unió kereskedelmi partnereinek véleményét, és megállapításaikat figyelembe vették.

(12) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet III. és V. melléklete e rendelet mellékletének megfelelően módosul.

2. cikk

A grapefruit és a narancs kivételével a 2016. május 13. előtt a jogszabályi előírások betartása mellett előállított termékekre a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2016. május 13-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2015. október 21-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Európai Élelmiszerbiztonsági Hatóság: Indoklással ellátott vélemény a guazatin maradékanyag-határértékeinek a 396/2005/EK rendelet 12. cikke szerinti felülvizsgálatáról (Reasoned opinion on the review of the existing maximum residue levels (MRLs) for guazatine according to Article 12 of Regulation (EC) No 396/2005). EFSA Journal 2013;11(5):3239. [20 o.].

(3) Európai Élelmiszerbiztonsági Hatóság: Indokolással ellátott vélemény a citrusfélékben előforduló guazatin tekintetében érvényben lévő maradékanyag-határértékek módosításáról (Reasoned opinion on the modification of the existing MRL for guazatine in citrus fruits). EFSA Journal 2014;12(8):3818. [29 o.].